Автомобиль спортыр къэгъэщIэрэщIэжыным хуэунэтIауэ
ФокIадэм и 2-м Аруан щIыналъэм къыщызэIуахащ «Кавказавтосити» сабий-ныбжьыщIэ спорт автомобиль школыр.
Абы теухуа зэхуэсым ирихьэлIащ Къэбэрдей-Балъкъэрым и Iэтащхьэ КIуэкIуэ Юрий, КъБР-м и Правительствэм и УнафэщI Мусуков Алий, КъБР-м и Iэтащхьэм и Администрацэм и УнафэщI Къуэдзокъуэ Мухьэмэд, республикэ Правительствэм и УнафэщIым и къуэдзэ — егъэджэныгъэмкIэ, щIэныгъэмрэ щIалэгъуалэм я IуэхухэмкIэ министр Емуз Нинэ, КъБР-м транспортымкIэ и къэрал комитетым и унафэщI Къудей Арсен, Аруан щIыналъэ администрацэм и Iэтащхьэ Куэшей Азэмэт сымэ, нэгъуэщIхэри.
КъБР-м и Iэтащхьэ КIуэкIуэ Юрий къызэхуэсахэм захуигъазэу жиIащ: «ИкъукIэ гуапэщ ди республикэм и Къэралыгъуэм и махуэр щыдгъэлъапIэм нобэрей Iуэхугъуэр зэрытехуар. ЩIэрыщIэу къызэрагъэпэщыжа ухуэ-ныгъэр къэралымрэ щхьэзакъуэ мылъкумрэ зэгурыIуэу зэрызэдэлажьэм и щыхьэтщ. Сабий-ныбжьыщIэ спорт автомобиль школыр проектышхуэм и зы Iыхьэу аращ. Ар зэрыщыту 2018 гъэм ирихьэлIэу хьэзыр хъуну хуагъэфащэ. Нобэрей еджапIэр зыхуэлэжьэнур сабийхэращ. Ахэращ къэкIуэнур зейр. Дэтхэнэ сабийми сынывохъуэхъу зыми фемыхъуапсэу фыпсэуну. Шэч хэмылъу, къэралри абыкIэ щIэгъэкъуэнышхуэ хъунущ. Мыпхуэдэ школхэр нэхъыбэу диIэн хуейуэ къызолъытэ, сыт щхьэкIэ жыпIэмэ, абыхэм щагъэхьэзырынущ гъуэгум тэмэму автомашинэхэр къыщезыхуэкIыфын цIыхухэр. Республикэм и къэралыгъуэмкIи школыщIэр къызэрызэIуахамкIи сынывохъуэхъу».
АдэкIэ хьэщIэхэр едэIуащ махуэшхуэм и щIыхькIэ «Кавказавтосити»-м и гъэсэнхэр къызэджа усэ цIыкIухэм.
Спорт автомобиль школым и унафэщI Балъкъэр Раисэ КIуэкIуэ Юрий ехъуэхъуащ икIи фэеплъ саугъэтхэр тыгъэ хуищIащ.
«Кавказавтосити»-р къызэрызэIуахамкIэ, гуфIэгъуэ зэхыхьэм къекIуэлIахэм ехъуэхъуащ СССР-м автомобиль спортымкIэ и мастер Къуэдзокъуэ Iэмырхъан: «Мыр мыхьэнэшхуэ зиIэ Iуэхугъуэщ. АбыкIэ фIыщIэ хуэфащэщ КъБР-м и Iэтащхьэ КIуэкIуэ Юрий, мы ухуэныгъэр къызэгъэпэщыжыным мылъку хэзылъхьа Ульбашев Руслан, ухуакIуэхэм. Спорт автомобиль школым щеджэхэр зэхьэзэхуэ куэдым хэтащ икIи ехъулIэныгъэ абыхэм щызыIэрагъэхьащ. ЕджапIэм пэмыжыжьэу авто- дромышхуэ щаухуэ. Ар хьэзыр хъумэ, абы автомобиль спортым ехьэлIа зэхьэзэхуэхэр щекIуэкIынущ».
Дерсхэр щрагъэкIуэкIыну пэшхэр къызэхикIухьа нэужь, КIуэкIуэ Юрий еплъащ КъБР-м и спорт автомобиль школым и гъэсэнхэм ягъэхьэзыра зыгъэлъэгъуэныгъэхэм, сабийхэм я гъусэу фэеплъ сурэт зытригъэхащ.
ЖЫЛАСЭ Замир.
